ธุรกิจฟีนิกซ์ประกันยันไม่ขายทิ้งลุยสร้างแบรนด์
ผู้ถือหุ้นใหญ่ฟีนิกซ์ยืนยันไม่ขายทิ้ง ไม่เปลี่ยนชื่อ เดินหน้าทำธุรกิจต่อแบรนด์เดิมต่อ
16 ส.ค. 2555

ผู้ถือหุ้นใหญ่ฟีนิกซ์ยืนยันไม่ขายทิ้ง ไม่เปลี่ยนชื่อ เดินหน้าทำธุรกิจต่อแบรนด์เดิมต่อ
นายธีรชัย นิธิภัทรารัตน์ กรรมการผู้จัดการใหญ่ บริษัท ฟีนิกซ์ ประกันภัย (ประเทศไทย) เปิดเผยว่า ทางกลุ่มผู้ถือหุ้นใหญ่ “ตระกูล นิธิภัทรารัตน์” ยืนยันว่า จะไม่มีการขายบริษัททิ้ง หรือเปลี่ยนชื่อบริษัทใหม่ โดยยังคงเดินหน้าดำเนินธุรกิจในนามฟีนิกซ์ ประกันภัยต่อไป เนื่องจากปัจจุบันบริษัทได้แก้ไขปัญหาเรื่องเงินกองทุนต่อสินทรัพย์เสี่ยง หรืออาร์บีซี ให้กลับมาเป็นบวกได้แล้วถึง 167% และสามารถขายเบี้ยประกันได้ถึง 500-600 ล้านบาท 
อย่างไรก็ตาม สิ่งที่บริษัทต้องการ คือ พันธมิตรร่วมทุนมากกว่าเพื่อทำธุรกิจร่วมกัน ซึ่งจะเป็นบริษัทประกันหรือธุรกิจที่เกี่ยวข้องก็ได้ เช่น ธุรกิจโลจิสติกส์ ที่จะมารองรับงานประกันภัยขนส่งทางทะเลหรือมารีนได้ 
“เดิมเรามีเงินกองทุนติดลบอยู่ และถูกสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) สั่งให้หยุดขยายงานจนกว่าจะแก้ปัญหาได้ ซึ่งเราก็ใช้เวลาประมาณ 4 เดือน ถึงกลับมาขายได้ตามปกติ เมื่อเดือน มิ.ย.ที่ผ่านมา ด้วยทุนจดทะเบียนเต็ม 450 ล้านบาท และคาดว่าจะกลับมาทำกำไรได้ในปีหน้า” นายธีรชัย กล่าว 
นายธีรชัย กล่าวว่า บริษัทตั้งเป้าทำเบี้ยปีนี้ให้ได้ 150 ล้านบาท จากปัจจุบันที่ทำได้แล้ว 35 ล้านบาท ซึ่งบริษัทได้มีการปรับโครงสร้างการดำเนินงานภายในใหม่ เพื่อให้สอดคล้องกับสถานการณ์การแข่งขัน และเพื่อดึงลูกค้าเดิมกลับมา โดยมีการจัดตั้งหน่วยธุรกิจใหม่เป็น 4 สายงาน คือ สายงานขยายงาน สายงานเทคนิคประกัน สายงานสินไหม และสายงานสนับสนุนการขาย 
ทั้งนี้ บริษัทยังตั้งเป้าทำเบี้ยใน 2556 ไว้ที่ 300 ล้านบาท และมีเป้าหมายทำกำไรอยู่ที่ 10% ส่วนปี 2557 ตั้งเป้าทำเบี้ยไว้ที่ 300-350 ล้านบาท และเมื่อถึงปี 2558 ตั้งเป้าทำเบี้ยไว้ที่ 400 ล้านบาท
นายธีรชัย กล่าวว่า ส่วนแผนการตลาดหลังจากนี้ จะเน้นเรื่องการพิจารณารับประกันภัย ความเสี่ยง ความเพียงพอของเบี้ยประกันภัย และเลือกรับงานที่มีคุณภาพมากขึ้น โดยเน้นไม่ขายประกันรถชั้น 1 เนื่องจากมีโอกาสขาดทุนสูง และหันมาทำตลาดประกันที่ไม่ใช่รถยนต์หรือนันมอเตอร์มากขึ้น และตั้งเป้าให้มีสัดส่วนเบี้ยอย่างละ 50%